Document ID: 32007R1392

UREDBA (ES) št. 1392/2007 EVROPSKEGA PARLAMENTA IN SVETA
z dne 13. novembra 2007
o spremembi Uredbe Sveta (ES) št. 2223/96 glede posredovanja podatkov nacionalnih računov
(Besedilo velja za EGP)
EVROPSKI PARLAMENT IN SVET EVROPSKE UNIJE STA -
ob upoštevanju Pogodbe o ustanovitvi Evropske skupnosti in zlasti člena 285(1) Pogodbe,
ob upoštevanju predloga Komisije,
ob upoštevanju mnenja Evropske centralne banke (1),
v skladu s postopkom, določenim v členu 251 Pogodbe (2),
ob upoštevanju naslednjega:
(1)
Uredba Sveta (ES) št. 2223/96 z dne 25. junija 1996 o Evropskem sistemu nacionalnih in regionalnih računov v Skupnosti (3) vsebuje referenčni okvir skupnih standardov, opredelitev, klasifikacij in računovodskih pravil za izdelavo računov držav članic za statistične potrebe Skupnosti, zaradi pridobitve podatkov, ki so primerljivi med državami članicami. Evropski sistem računov 1995, ki ga je vzpostavila navedena uredba, je znan kot „ESR 95“.
(2)
Za izvajanje monetarne politike v ekonomski in monetarni uniji (EMU), za učinkovito usklajevanje ekonomske politike ter za namene strukturne in makroekonomske politike so potrebni primerljivi, zanesljivi in ažurni podatki nacionalnih računov.
(3)
Priloga B Uredbe (ES) št. 2223/96 predvideva, da se skupina tabel podatkov nacionalnih računov v predpisanih rokih posreduje za namene Skupnosti. Poleg tega naslednje uredbe določajo, da je treba Komisiji posredovati vrsto dodatnih podatkov: Uredba Komisije (ES) št. 264/2000 z dne 3. februarja 2000 o izvajanju Uredbe Sveta (ES) št. 2223/96 glede kratkoročne statistike javnih financ (4), Uredba (ES) št. 1221/2002 Evropskega parlamenta in Sveta z dne 10. junija 2002 o četrtletnih nefinančnih računih sektorja država (5), Uredba (ES) št. 501/2004 Evropskega parlamenta in Sveta z dne 10. marca 2004 o četrtletnih finančnih računih sektorja država (6), Uredba Sveta (ES) št. 1222/2004 z dne 28. junija 2004 o zbiranju in posredovanju podatkov o četrtletnem javnem dolgu (7) in Uredba (ES) št. 1161/2005 Evropskega parlamenta in Sveta z dne 6. julija 2005 o zbiranju četrtletnih nefinančnih računov po institucionalnih sektorjih (8). Ta uredba ne pokriva podatkov, ki so vključeni v teh uredbah, ampak tabele in podatki, določeni v vseh šestih uredbah, navedenih v tej uvodni izjavi, skupaj sestavljajo celovit program posredovanja podatkov nacionalnih računov.
(4)
Program posredovanja podatkov nacionalnih računov bi bilo treba posodobiti, da bo upošteval spreminjajoče se potrebe uporabnikov in nove prednostne naloge politik ter razvoj novih gospodarskih dejavnosti v Evropski uniji.
(5)
Program posredovanja podatkov nacionalnih računov bi moral upoštevati korenite politične in statistične spremembe, ki so nastale v nekaterih državah članicah v referenčnih obdobjih programa.
(6)
V poročilu Ekonomsko-finančnega odbora o stanju na področju informacijskih zahtev EMU z dne 25. maja 2004, ki ga je potrdil Svet 2. junija 2004, je poudarjena potreba po spremembi programa posredovanja podatkov nacionalnih računov zaradi uskladitve z zahtevami akcijskega načrta EMU in Lizbonske strategije.
(7)
Zanesljiva statistična baza o sestavi javnih proračunov je ključna za gospodarsko reformo v skladu z Lizbonsko strategijo in bi bilo v tem smislu koristno posredovanje podatkov o zdravju, izobraževanju in socialni varnosti. Zagotavljanje takšnih podatkov bi moralo postati obvezno po obdobju zagotavljanja na prostovoljni osnovi.
(8)
Ker cilja te uredbe, in sicer oblikovanja skupnih statističnih standardov, ki omogočajo pridobivanje usklajenih podatkov nacionalnih računov, države članice ne morejo zadovoljivo doseči in se ga lažje doseže na ravni Skupnosti, lahko Skupnost sprejme ukrepe v skladu z načelom subsidiarnosti iz člena 5 Pogodbe. Skladno z načelom sorazmernosti iz navedenega člena ta uredba ne prekoračuje okvirov, ki so potrebni za dosego navedenega cilja.
(9)
Ukrepi, določeni v tej uredbi, so v skladu z mnenjem Odbora za statistični program (SPC) in Odbora za monetarno, finančno in plačilnobilančno statistiko (CMFB) -
SPREJELA NASLEDNJO UREDBO:
Člen 1
Člen 3(1) Uredbe (ES) št. 2223/96 se nadomesti z naslednjim:
„1. Države članice posredujejo Komisiji (Eurostatu) račune in tabele, določene v Prilogi B, v rokih, navedenih za vsako tabelo, ob upoštevanju odstopanj, določenih v navedeni Prilogi.“.
Člen 2
Priloga B k Uredbi (ES) št. 2223/96 se nadomesti z besedilom Priloge k tej uredbi.
Člen 3
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Strasbourgu, 13. novembra 2007

Labels: 12
2
19
18